पाकिस्‍तान में भारतीय फिल्‍में दिखाने पर बैन

लाहौर. पाकिस्तान की एक अदालत ने देशभर में भारतीय फिल्में दिखाए जाने पर पाबंदी लगा दी और उनकी रिलीज के लिए कुछ शर्तें भी निर्धारित कीं। लाहौर हाई कोर्ट के न्यायाधीश खालिद महमूद ने विवादास्पद टीवी टाक शो के प्रस्तोता मुबशीर लुकमान द्वारा दाखिल की गयी याचिका पर मंगलवार को अंतरिम आदेश जारी किया। लुकमान पूर्व फिल्म निर्माता हैं और भारत विरोधी रुख के लिए जाने जाते हैं। लुकमान ने दावा किया कि पाकिस्तानी नियमों के तहत पूरी तरह भारत में फिल्माई गई और किसी भारतीय द्वारा प्रायोजित फिल्म को देश में नहीं दिखाया जा सकता।

उन्होंने आरोप लगाया कि पाकिस्तान में भारतीय फिल्में दिखाने के लिए प्रायोजकों की पहचान बदलने के लिए ‘फर्जी दस्तावेजों’’ का इस्तेमाल किया जाता है। उन्होंने अपने दावे के समर्थन में एक अदालती आदेश भी पेश किया। अदालत ने फिल्म सेंसर बोर्ड और बोर्ड आफ रेवेन्यू को भी याचिका पर अगली सुनवाई 25 नवंबर तक जवाब देने को कहा है।